ทองปิดลบ 6 ดอลล์ หลังตลาดหุ้นทั่วโลกร่วงหนัก
สัญญาทองคำตลาดนิวยอร์กปิดลบเมื่อคืนนี้ (24 ส.ค.) เนื่องจากการร่วงลงอย่างหนักของตลาดหุ้นทั่วโลกได้ส่งผลให้เกิดแรงเทขายในสัญญาโลหะมีค่าและโลหะประเภทอื่นๆ ซึ่งการร่วงลงของตลาดหุ้นได้บดบังปัจจัยบวกจากการอ่อนค่าของสกุลเงินดอลลาร์
25 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 6 ดอลลาร์ หรือ 0.52% ปิด (24 ส.ค.) ที่ 1,153.60 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 53.9 เซนต์ ปิดที่ 14.762 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 35.6 ดอลลาร์ ปิดที่ 991.50 ดอลลาร์/ออนซ์ และสัญญาพัลลาเดียมส่งมอบเดือนก.ย.ดิ่งลง 29.40 ดอลลาร์ ปิดที่ 575.05 ดอลลาร์/ออนซ์
สัญญาทองคำได้รับแรงกดดันจากแรงขายในตลาดโลหะมีค่าและโลหะประเภทอื่นๆ อันเนื่องมาจากความวิตกกังวลว่า การร่วงลงอย่างหนักของตลาดหุ้นทั่วโลกอาจส่งผลให้เศรษฐกิจโลกชะลอตัวลงด้วย ความวิตกกังวลในเรื่องดังกล่าวได้สกัดปัจจัยบวกจากการอ่อนค่าของสกุลเงินดอลลาร์ โดยดัชนีดอลลาร์ร่วงลง 1.27% แตะที่ 93.58 เมื่อคืนนี้ ซึ่งโดยปกติแล้ว การอ่อนค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์มีราคาถูกลงและน่าดึงดูดใจสำหรับนักลงทุนที่ถือสกุลเงินอื่นๆ